
La formiga argentina és una espècie exòtica invasora present a tots els ecosistemes 
mediterranis i subtropicals de tot el món. Es troba fortament lligada a zones 
urbanes o amb cert grau de pertorbació antròpica, tot i que també és capaç d'envair 
zones naturals causant una greu afectació a la biodiversitat de la zona envaida. A 
Menorca, la primera cita de la seva presència data del 1976. Al 2004 se la va 
detectar per primera vegada envaint una zona natural a l'illa, el Parc Natural de 
s'Albufera des Grau. L'objectiu d'aquest estudi és el de determinar la distribució i 
grau d'invasió d'aquesta espècie al Parc. Es van mostrejar 97 parcel-les d'1 ha en 8 
zones diferents del Parc. D'aquestes, tan sols 15 es van trobar envaides per la 
formiga argentina, mostrant diferents graus d'invasió. Així mateix també es van 
detectar 4 fronts d'invasió. La presència i grau d'afectació de la plaga al Parc de 
s'Albufera des Grau sembla estar vinculada a quatre factors: 1) grau de cobertura 
arbòria, 2) proximitat a zones urbanes o amb cert desenvolupament urbanístic, 3) 
grau de frequentació antròpica i 4) proximitat a zones humides. Els resultats 
d'aquest estudi permeten obtenir informació de base per tal d'elaborar estudis que 
permetin avaluar l'afectació real de la invasió en la biodiversitat de la zona. 
Paraules clau: formiga argentina, invasió zones naturals, Menorca, Parc Natural 
de s'Albufera des Grau. 


DISTRIBUTION AND DEGREE OF INVASION OF THE ARGENTINE ANT 
(Linepithema humile Mayr) (HYMENOPTERA: FORMICIDAE) IN THE 
S'ALBUFERA DES GRAU NATURAL PARK OF MINORCA (BALEARIC 
ISLANDS). The Argentine ant is an exotic invasive species present in all the 
Mediterranean and subtropical ecosystems of the world. It is closely associated to 
urban and human-disturbed areas, even though it can also invade natural areas 
causing a strong negative effect in the biodiversity of the invaded area. In 
Menorca, the fist record of its presence was in 1976. In 2004 it was detected for 
the first time invading a natural area in the island, the s’Albufera des Grau Natural 
Park. The aim of this work is to determine both the distribution and degree of 
invasion of this species into the Park. To that effect, we sampled a total of 97 plots 
of 1 ha at 8 different areas across the Park. Of these, only 15 resulted invaded by 
the Argentine ant with different degrees of invasion. Additionally, we also detected 
4 forefronts of invasion. Both the presence and degree of invasion into the 
s’Albufera des Grau Natural Park seems to be related to four factors: 1) degree of 
canopy cover, 2) proximity to urban or certain urban development areas, 3) degree 
of anthropic frequentness and 4) proximity to humid areas. The results obtained in 
this study allow getting basic information to elaborate further research about the 
real effects of the invasion in the biodiversity of the area. 

Introducció 


Les formigues són un dels grups 
animals més abundants i diversos de tot el 
regne animal. En conjunt s'estima que 
d'entre un 10 i un 15 per cent del total de 
la biomassa animal del planeta són 
formigues (Hòlidobler i Wilson, 1990). El 
seu paper ecològic a l'ecosistema terrestre 
és clau, ja que actuen com a depredadores, 
carronyeres, detritivores i —granívores 
(Hélldobler i Wilson, 1990). També 
funcionen com a espécies clau de diferents 
processos ecològics com la dispersió de 
llavors o la pol-linització, així com també 
són importants agents en la redistribució 
de nutrients i renovació i aireig del sòl 
(Hélldobler i Wilson, 1990). 

La introducció accidental de formigues 
mitjançant el comerç en zones on aquestes 
no es troben presents pot motivar 
l'aparició d’invasions biològiques en 
aquelles espècies que siguin fortament 
adaptables. Seria el cas de la formiga 
argentina (Linepithema humile Mayr), 
considerada per la ISSG (Invasive Species 
Specialist Group, www.issg.org/database 
/welcome) una de les 100 pitjors espécies 
invasores del mon. 

La formiga argentina és originària 
d'Amèrica del Sud (Tsutsui et al., 2001) i 
gràcies al transport humà ha aconseguit 
envair ecosistemes mediterranis i subtro- 
picals de tot el món (Passera, 1994, Suàrez 
et al., 1998; 2001; Roura-Pascual et al., 


2004). Presenta una gran predilecció per 
zones humanitzades i alterades (Suarez et 
al., 1998), les quals funcionen com a focus 
d'invasió cap a zones naturals (Cole et al., 
1992; Human i Gordon, 1996, Holway, 
1998, Carpintero et al., 2005, Gómez et 
al., 2003). L'efecte ecològic de la invasió 
en aquestes zones ha estat profundament 
estudiat en tot el món. L'efecte més 
immediat i evident és el desplaçament de 
gairebé totes les espècies de formigues 
natives presents a les àrees afectades 
(Donnelly i Giliomee, 1985, VVard, 1987, 
Majer, 1994, Cammell et al., 1996, Human 
i Gordon, 1996, 1997, 1999. VVay et al., 
1997, Suarez et al., 1998, Gómez et al., 
2003) a causa de la superioritat numèrica 
de la formiga argentina respecte la resta 
d'espècies de formigues, cosa que li 
permet trobar el recurs i monopolitzar-lo 
molt més ràpidament (Human i Gordon, 
1996, Oliveras et al., 2005). D'aquesta 
manera, aquesta espècie exòtica 
aconsegueix, a través de la competència 
per explotació i interferència (Hölldobler i 
Wilson, 1990), fer desaparèixer les 
espècies de formigues natives de les zones 
afectades. A més de l'efecte sobre la 
mirmecofauna de les zones afectades, 
aquesta espècie invasora també està 
implicada en la disminució de la diversitat 
i abundància d'altres espècies d'inver- 
tebrats a través de la depredació directa o 
de la competència pel recurs (Cole et al., 
1992, Human i Gordon, 1997, Bolger et 

al., 2000, Huxel, 2000). El desplaçament 
d'aquests artròpodes implica sovint una 
repercussió negativa sobre processos 
ecològics fonamentals com la 
pol-linització (Visser et al., 1996) o la 
dispersió de llavors (Bond i Slingsby, 
1984, Gómez i Oliveras, 2003), i fins i tot 
s'ha vist que pot arribar a afectar a 
espècies situades a escales tròfiques 
superiors. Un exemple en seria la reducció 
de poblacions de vertebrats insectivors 
com la musaranya gris Notiosorex 
crawfordi (Coues) (Laakkonen et al., 
2001) o el llangardaix cornut de 
Califòrnia, Phrynosoma coronatum 
blainvillei Gray (Suárez et al., 2000; 
Suarez i Case, 2002), les quals es veuen 
afectades per la invasió de formiga 
argentina a causa de la disminució en la 
població —d'artròpodes dels quals 
s'alimenten. 

A Menorca, la primera cita de la 
presència de la formiga argentina va ser 
l'any 1976 (Comín, 1977, 1988), tot i que 
es pensa que la seva introducció es va 
produir al mateix temps que a Mallorca, 
als anys 50 i a través del port de Maó 
(Comín i de Haro, 1980). L'any 2004 es va 
detectar per primera vegada al Parc 
Natural de s'Albufera des Grau, sobretot al 
voltant del centre d'interpretació (Gómez i 
Espadaler, 2005). Gómez i Espadaler 
(2005) van informar de la necessitat de 
controlar la invasió en aquesta zona 
natural, ja que diagnosticaren l'afectació 
de la invasió com de molt greu a l'illa. Des 
de llavors i fins l'actualitat, no hi ha 
constància de cap tipus d'estudi relacionat 
amb l'afectació de la invasió al Parc 
malgrat els múltiples efectes negatius que 
aquesta espècie invasora pot estar produint 
en la biodiversitat de la zona. La gestió de 
la invasió en una zona d'elevada 
importància natural com seria el Parc 
Natural de s'Albufera des Grau depèn de 


la ubicació i grau d'invasió de la plaga al 
Parc. Per aquest motiu, el principal 
objectiu d'aquest estudi és el de 
determinar la distribució i el grau 
d'invasió de la formiga argentina a 
s'Albufera des Grau. Aquesta informació 
pot ser de gran utilitat a l'hora de 
dissenyar nous estudis encarats a controlar 
o prevenir la invasió i/o determinar el grau 
d'afectació de — l'espècie sobre la 
biodiversitat de la zona. 


Materials i mètodes 


S'Albufera des Grau es troba situada a 
la part nord-oriental de l'illa de Menorca. 
Va ser declarada Parc Natural l'any 1995. 
Al 2003 es va afegir la reserva marina i es 
va ampliar la superfície terrestre, assolint 
una totalitat actual de 5.067 hectàrees. La 
seva importància natural es troba 
vinculada especialment a les zones de gran 
interès botànic que conté i també a la seva 
importància com a refugi d'una gran 
diversitat d'aus (Sans, 2007). Una altra 
part rellevant del Parc és l'Illa d'en 
Colom, que conserva molts endemismes 
botànics i faunístics. 

Menorca també compta amb 19 zones 
declarades pel Govern Balear com àrees 
naturals d'especial interés (ANEI), i 
nombrosos llocs d'importància comuni- 
tària (LIC) i zones d'especial interès per a 
les aus (ZEPA) repartits per tota l'illa. 
Aquestes àrees juntament amb el Parc 
ocupen el 43,5% del territori insular, de 
manera que gairebé la meitat de l'illa es 
troba sota alguna figura de protecció 
oficial. Menorca va ser declarada Reserva 
de la Biosfera de la Unesco al 1993, 
integrant part de la Xarxa Mundial de 
Reserves de la Biosfera. 

Es van mostrejar un total de 8 zones 
diferents dins el Parc (Fig. 1). Les zones 

van ser seleccionades tenint en compte les 
categories de zonificació descrites al 
PRUG (Pla Rector d'Ús i Gestió) del Parc 
Natural de s'Albufera des Grau i de les 
reserves naturals de les Illes des Porros, 
s'Estany, la Bassa de Morella, es Prat i 
l'Illa d'en Colom. Les zones escollides 
estaven dins les tres principals àrees de 
protecció definides pel PORN (Pla 
d'Ordenació dels Recursos Naturals) del 
Parc: àrea de protecció estricta, àrea de 
conservació predominant i àrea de 
conservació. 

Cada zona es va parcel:lar mitjançant 
quadrícules d’1 ha aproximadament, 
sumant un total per totes 8 zones de 100 
parcel:les. 

Entre juliol i agost de 2011 es va visitar 
cada una de les parcelles a fi de 
determinar-ne la presència o absència de 





formiga argentina. Les visites consistien 
en mostrejos observacionals de 15 minuts 
de durada dins cada una de les parcel: les. 
Es buscava a tots els llocs susceptibles de 
ser habitats per formigues (escorces 
d’arbres, sota pedres o fusta o fullaraca, al 
peu dels arbres, arbustos o plantes 
herbacies...), aixi com també la busca de 
pistes de farratge al terra o tronc d'arbres o 
arbustos. 

Es van mostrejar diferents biòtops. Els 
més característics en espadats eren la 
comunitat de socarrells (Anthyllis hystrix 
(Barceló) Cardona & al.; Astragalus 
balearicus Chater; Dorycnium fulgurans 
(Porta) Lassen; Femeniasia balearica 
(Rodriguez) Susanna i Launaea 
cervicornis (Boiss) F.Q. et Rothm), la 
comunitat de — marina menorquina 
dominada pel llentiscle (Pistacia lentiscus 














Fig. 1. Zones de mostreig al Parc Natural de s'Albufera des Grau. 
Fig. 1. Sampling sites along the s'Albufera des Grau Natural Park. 

(Mastic)), el bruc (Erica multiflora L.) i el 
romaní (Rosmarinus officinalis Linn.) i la 
comunitat de marina d'aladern menorquí 
(Phillyrea latifolia var rodriguezii (P. 
Monts). També es varen mostrejar 
comunitats dunars amb predominança del 
card mari (Eryngium maritimum L.) i el 
lliri de mar (Pancratium maritimum L.), i 
en sistemes ben desenvolupats, savinars 
dominats per la sabina (Juniperus 
phoenicea L.). A les zones de la llacuna de 
s'Albufera i la Bassa de Morella es varen 
mostrejar comunitats típiques de zones 
humides amb presència de joncs (Juncus 
acutus L.) canyís (Phragmites australis 
(Cav.)), tamarells (Tamarix africana 
Poiret) i vegetació halòfita com les 
salicòrnies. En zones properes al mar 
exposades al Sol i al vent s'hi van 
mostrejar ullastrars (Olea europaea var. 
sylvestris (Miller), i en menor grau boscos 
mixtos d'alzina (Quercus ilex L.) i pi blanc 
(Pinus halepensis Mill.) 

Un cop determinada la presència o 
absència de formiga argentina a les 
parcel:les mostrejades a l'anterior apartat, 
es va determinar el grau d'invasió a les 
parcelles —envaides mitjançant dos 
transsectes a l'atzar de 30 metres. Es van 
situar esquers cada dos metres, assolint un 
total de 30 estacions de monitoratge per 
parcel:la envaida. Els esquers van consistir 
en una barreja de melmelada i oli de gira- 
sol de llaunes de tonyina en conserva. Els 
esquers es van visitar una hora més tard, i 
es van anotar el nombre i espècie de 
formigues per esquer. En el cas d'esquers 
amb més de 100 obreres, tan sols 
s'anotava que l'abundància superava la 
centena d'individus. 

Es van categoritzar les dades 
obtingudes aplicant un valor d'1 a 6 (1 
menor grau d'invasió, 6 major grau 
d'invasió) depenent del nombre d'obreres 
a cada esquer. D'aquesta manera, el grau 1 


corresponia a un valor d'entre 0 i 20 
obreres, el grau 2: 20-40 obreres, el grau 
3: 40-60 obreres, el grau 4: 60-80 obreres, 
el grau 5: 80-100 obreres i el grau 6: > 100 
obreres. Una vegada categoritzat el 
nombre d'obreres per esquer es va calcular 
la mitjana pels dos transsectes, el valor del 
qual constituia l'estima del grau d'invasió 
de cada parcel: la envaida. 


Resultats 


Distribució de la invasió de formiga 
argentina al Parc de s'Albufera des 
Grau 

Es van mostrejar un total de 97 
parcelles de les 100 inicialment 
planejades a causa de la inaccessibilitat de 
3 d’elles (Fig. 2G). D’aquestes, només es 
va detectar presencia de formiga argentina 
a 15 (Fig. 2B, E, F, G). La presència de 
l'espècie invasora en aquestes parcel:les 
sembla lligada al grau de frequentació de 
la zona així com a la presència de 
cobertura arbòria. 


Grau d'invasió de la formiga argentina 

Es van detectar diferents graus 
d'invasió a les diferents parcel: les 
mostrejades amb presència de formiga 
argentina (Fig. 2). 

La zona envaida de la Bassa de 
Morella presenta un nivell d'invasió 
moderat (Fig. 2B). Així mateix, la zona 
envaida a prop de la urbanització des Grau 
(Fig. 2G), també presenta un nivell 
d'invasió lleu-moderat. En aquesta zona, la 
invasió sembla procedir de la urbanització 
introduint-se cap a la zona sense urbanitzar 
ubicada a l'est, en la qual s'hi pot trobar 
un dels quatre fronts d'invasió detectats en 
aquest estudi. 

La resta de zones envaides es trobaven 
pròximes a les àrees humides i canyissars 

Fig. 2. Grau d'invasió de la formiga argentina a les 8 zones mostrejades del Parc. 
Fig. 2. Degree of invasion of the Argentine ant at each of the sampling sites of the Part. 

del Parc (Fig. 2E, F). Aquestes zones 
coincideixen plenament amb els itineraris 
de senderisme per a l'observació d'aus 
(itineraris 1 i 2) del Parc. La invasió en 
aquesta zona sembla que es troba en 
perillosa expansió, tant en direcció est com 
oest, cosa que demostren els diferents 
fronts d'invasió detectats en aquestes 
parcel:les (Fig. 2F). Pel què fa a l'itinerari 
3 del Parc, el qual passa per darrera de la 
platja des Grau, és el que presenta un grau 
més elevat d'invasió (Fig. 2E). 

Quant a la darrera àrea de protecció 
estricta mostrejada, s'Illa de Colom, els 
resultats obtinguts en aquest estudi 
indiquen que no hi ha presència de la 
invasió a aquesta zona, probablement a 
causa del seu aillament (tan sols s'hi pot 
arribar per mar), fet que limita la seva 
frequentació, i per tant, probabilitats 
d'invasió (Fig. 2H). 


Discussió 


La presència de la formiga argentina al 
Parc Natural de s'Albufera des Grau de 
Menorca es va detectar per primera vegada 
l'any 2004 per Gómez i Espadaler (2005). 
La van ubicar en gran abundància a zones 
properes al centre d'interpretació de la 
reserva i a una zona de pinedes i dunes, 
probablement la que es troba ubicada 
darrera la platja de es Grau. Cinc anys més 
tard, Guillem (2009) afirma que la va 
trobar "per totes parts dins la reserva i 
especialment a l'entrada del Parc". Els 
resultats d'aquest estudi, en canvi, 
indiquen que, si bé la formiga argentina es 
presenta en gran abundància en 
determinades zones del Parc (sobretot en 
les citades als dos estudis anteriors), en 
realitat la seva preséncia és 
inesperadament escassa. Així, de 97 
parcel:les visitades, només se l'ha detectat 


en 15. D'altra banda, la invasió es troba 
estretament associada a l'activitat humana, 
envaint sobretot ambients ecològicament 
degradats (urbanitzacions, ciutats, pobles, 
finques, camps de golf, etc.) (Comín del 
Río i de Haro, 1980, Gómez i Espadaler, 
2005, Guillem, 2009). En conjunt, totes 
aquestes zones actuen com a reservori de 
la plaga i potencials focus d'expansió a 
zones naturals properes. Malgrat tot, els 
resultats obtinguts en aquest estudi 
semblen indicar que la formiga argentina 
té una gran dificultat per envair zones 
naturals poc alterades, ja que no se l'ha 
trobat en zones naturals allunyades de 
nuclis urbans dins el Parc. Aquest patró 
d'invasió també s'ha observat al Parc 
Nacional de Doñana, on l'expansió de la 
invasió fora de zones habitades es veu 
limitada fonamentalment pel caràcter 
xerofític de la zona (Carpintero, 2001). 
Fora de la Península Ibèrica també s'ha 
observat aquesta tendència, concretament a 
Arizona, on la invasió es troba fortament 
associada a zones amb desenvolupament 
urbanístic sense endinsar-se a zones 
naturals a causa de la intolerància de 
l'espècie per les zones àrides (Suarez et 
al., 2001). Així, les poques zones naturals 
envaides per l'espècie al Parc es troben en 
zones amb una superior humitat del sòl 
proporcionada o bé per la proximitat de 
zones humides, o bé per la presència de 
cobertura arbòria, la qual sembla ser que 
actua com a regulador de la humitat del sòl 
a nivells acceptables per la supervivència 
de l'espècie (Diaz et al. en premsa). 
D'altra banda, la proximitat a zones 
urbanes o finques, les quals funcionen com 
a focus de la invasió cap a zones naturals 
properes, també propiciarien la invasió a 
zones naturals del Parc. D'aquesta 
manera, els factors claus que propiciarien 
la presència i expansió de la plaga al Parc 
Natural de s'Albufera des Grau serien 

quatre: 1) grau de cobertura arbòria, 2) 
proximitat a zones urbanes o amb cert 
desenvolupament urbanístic, 3) grau de 
frequentació antròpica i 4) proximitat a 
zones humides. Així, el grau d'invasió 
dependrà bàsicament de la combinació 
d'aquests quatre factors. El màxim grau 
d'invasió detectat en aquest estudi (el de la 
pineda situada darrera la platja des Grau), 
presentaria els quatre factors, fet que 
explicaria l'elevada afectació de la invasió 
en aquesta zona. 

Així doncs, i tenint en compte els 
resultats obtinguts en aquest estudi, 
semblaria que el nivell d'afectació de la 
formiga argentina al Parc de s'Albufera 
des Grau seria més aviat baix tenint en 
compte que n'afecta només una petita part. 
Però si tenim en compte la importància 
natural de les zones envaides, hauríem de 
considerar la invasió com una greu 
pertorbació natural al Parc per diverses 
raons. En primer lloc aquestes zones 
presenten una gran importància natural 
perquè contenen diverses espècies de flora 
protegida i també perquè funcionen com a 
reservori natural d'aus hivernants i 
nidificants. La formiga argentina pot 
afectar negativament la condició física dels 
polls d'aus insectívores en desplaçar als 
artròpodes dels quals s'alimenten (Roca, 
2005), així com depredar polls al propi niu 
en zones amb un elevat grau d'invasió 
(Newell i Barber, 1913, Swoboda i Miller, 
2003). En definitiva, totes aquestes 
evidències indiquen que la presència de 
formiga argentina en aquestes zones 
protegides del Parc podrien provocar un 
impacte negatiu en aus protegides, sobretot 
en aquelles nidificants que aportin insectes 
als polls en època reproductora. 

D'altra banda, el seu efecte en la 


comunitat d’artropodes també podria 
repercutir negativament en altres 
vertebrats protegits de les illes amb 


alimentació bàsicament insectívora tal i 
com ha passat en zones de Califòrnia amb 
el llangardaix cornut (Phrynosoma 
coronatum blainvillei Gray) (Suarez et al., 
2000; Suarez i Case, 2002). Seria el cas 
del mamífer endèmic balear Crocidura 
suaveolens balearicus. Pel que fa a la 
sargantana balear (Podarcis lilfordi 
balearica, Podarcis lilfordi addaiae i 
Podarcis lilfordi carbonerae), la seva dieta 
bàsicament insectívora també la fa 
vulnerable a la invasió de formiga 
argentina. El fet que aquesta espècie es 
trobi actualment present únicament en 
illots perifèrics de les illes de Mallorca i 
Menorca implica que la repercussió de la 
formiga argentina es produiria tan sols a 
nivell dels illots que poguessin resultar 
infectats per la invasió. En el cas concret 
de l'Illa d'en Colom, la qual ha resultat no 
estar envaida per la formiga, la gestió de 
la zona s'hauria d'encarar a la vigilància 
periòdica i prevenció per evitar-ne 
l'entrada. Aquestes accions ajudarien a 
protegir-ne — l'entorn i sobretot les 
poblacions de sargantana balear que s'hi 
troben presents. També s'ha detectat un 
efecte negatiu de la invasió en insectes 
pol-linitzadors, que es veuen desplaçats en 
monopolitzar les plantes de les quals 
obtenen el seu aliment. En alguns casos 
fins i tot s'ha arribat a observar la 
depredació directa d'abelles de l'espècie 
Hylaeus volcanica per part de la formiga 
argentina a Hawaii (Cole et al., 1992). En 
aquest cas, qualsevol planta amb 
pol-linització mitjançant insectes pot 
veure's afectada per la invasió, així com 
també les poblacions dels propis insectes 
pol-linitzadors. Existeixen tres espècies 
d'himenòpters pol:linitzadors al Parc de 
s'Albufera des Grau que en ser 
endèmiques de les Illes Balears són 
considerades espècies de fauna prioritària 1 
d'interès natural segons el PRUG: 

Anthopora balearica, Chalicodoma sicula 
balearica i Eucera numida balearica. 
Totes tres poden veure's també afectades 
per la invasió de formiga argentina al Parc, 
o bé per la depredació directa sobre els 
individus com en el cas de l'espècie 
Hylaeus volcanica, o bé per competència 
indirecta pel recurs. 

En general, el caràcter insular i la 
fragilitat dels seus ecosistemes fan que les 
conseqüències de la presència i expansió 
de la formiga argentina al Parc de 
s'Albufera des Grau de Menorca puguin 
fins i tot ser més greus que les descrites 
per a zones continentals envaides. Per 
aquest motiu, es fa indispensable la 
realització d'estudis que avaluin l'impacte 
real de la invasió sobre els ecosistemes 
envaits, sobretot pel que fa a espècies 
protegides. 

En conclusió, els resultats d'aquest 
estudi aporten informació de base per a la 
realització d'estudis sobre l'efecte de la 
invasió al Parc gràcies a la detecció de 
diversos fronts d'invasió i ubicació de les 
zones actualment envaides. La detecció 
dels fronts d'invasió en particular també 
permetria poder dur a terme estudis sobre 
la dinàmica d'expansió de la invasió. 
Aquests estudis poden ser molt útils per 
avaluar l'efecte de la gestió de la plaga en 
aquestes zones, ja que permetria poder 
detectar variacions en el seu ràtio 
d'expansió. 


Agraiments 


Volem agrair a la Secció de Protecció 
d'Espècies i als Espais de Natura Balear de 
la Conselleria de Medi Ambient del 
Govern de les Illes Balears l'expedició de 
les llicències pertinents per al mostreig i 
captura d'espècimens al Parc (referència: 
CAP 02/2011). També volem agrair a K. 


Gómez la seva mediació davant els 
responsables de la Conselleria de Medi 
Ambient de les Illes Balears per tal de 
sol: licitar les autoritzacions pertinents. A 
A. Rodriguez por la seva col: laboració en 
la planificació i mostreig d'aquest estudi. 
Aquest estudi ha estat finançat pel 
MICINN i UE-FEDER (CGL2010-16451). 

